SHBA: Anketat më të fundit, gara presidenciale forcohet
Ekonomia - çështja kryesore, votuesit të ndarë në opinionin e tyre se cili kandidat do të bëjë një punë më të mirë për rigjallërimin e ekonomisë
Anketat më të fundit të opinionit publik në Shtetet e Bashkuara tregojnë se gara presidenciale e këtij viti është shumë e ngushtë mes Presidentit Barack Obama dhe rivalit të tij republikan, ish guvernatorit të shtetit Massachusetts, Mitt Romney. Korrespondenti i Zërit të Amerikës, Jim Malone njofton nga Uashingtoni. Një anketë e re opinioni e zhvilluar nga Universiteti Quinnipiac i jep Presidentit një përparësi të vogël përkundrejt Mitt Romney-it, 46 me 43 për qind. Dhe kjo anketë zhvillohet pak pas anketës së re të gazetës Washington Post dhe rrjetit televiziv ABC, sipas së cilës të dy kandidatët gëzojnë mbështetje të barabartë prej 47 për qind. Zoti Romney u prit me reagime të ndryshme gjatë një fjalimi që mbajti të mërkurën para një prej organizatave kryesore afrikano-amerikane të të drejtave civile, Shoqata Kombëtare për Përparimin e Njerëzve me Ngjyrë. Zoti Romney i tha audiences në Hjuston se ai është një zgjedhje më e mirë se sa Presidenti Obama për të përmirësuar gjendjen ekonomike të vendit dhe për të ulur nivelin e papunësisë mes afrikano-amerikanëve, e cila është 14.4 përqind, shumë më e lartë se sa mesatarja e vendit prej 8.2 përqind. Por zoti Romney u prit me një reagim negative kur u zotua se do të punojë për eliminimin e planit të presidentit Obama për kujdesin shëndetësor. Zoti Romney u përball herë herë me një reagim negativ, ndërsa gjatë pjesës më të madhe të fjalimin audienca nuk reagonte fare, megjithatë ai u prit me duartrokitje kur përsëriti qëndrimin e tij kundër martesës mes homoseksualëve, diçka kjo që kundërshtohet edhe nga shumë votues afrikano-amerikanë. Ndërsa kanë mbetur më pak se 4 muaj nga dita e zgjedhjeve të 6 nëntorit, të dy kandidatët po shtojnë aktivitetet e fushatës, veçanërisht në një numër shtetesh, që pritet të përcaktojnë rezultatin. Presidenti Obama u tha votuesve në shtetin Iowa këtë javë se republikanët ankohen rreth punës së tij, por ndërkohë ofrojnë fare pak për sa i përket planeve specifike për të zgjidhur problemet ekonomike të vendit si papunësia, zhvillimi ekonomik dhe deficiti. Sipas anketës më të fundit të Universitetit Quinnipiac, presidenti Obama gëzon një mbështetje pak më të madhe se sa rivali i tij, megjithë faktin se shumica e të pyeturve nuk miratojnë mënyrën se si presidenti po e trajton ekonominë. Peter Brown punon në Institutin e Anketime të Universitetit Quinnipiac. Zoti Brown thotë gjithashtu se përpjekjet e fushatës së presidentit Obama për të shpenzuar miliona dollarë për reklama televizive kundër Mitt Romney-it në shtetet vendimtare mund të kenë një farë rezultati. Zoti Brown thotë se ekonomia amerikane vazhdon të jetë çështja kryesore e fushatës së këtij viti, madje votuesit e pyetur në anketën më të fundit janë gati të ndarë në opinionin e tyre se cili kandidat do të bëjë një punë më të mirë për rigjallërimin e ekonomisë.